
Poli-imid gázszeparációs membrán permeabilitásának vizsgálata kén-hidrogénes roncsolás előtt és után

Kulcsszavak: roncsolás, permeáció, biogáz, földgáz
A kutatásunkhoz kapilláris szerkezetű, pórusmentes poliimid (PI) membránt használtunk kétszálas modulba építve, 6-8 cm hosszú szálakkal. A modulhoz egy 0,3 dm3 belső térfogatú, nyomásálló, termosztált acéltartályt csatlakoztattunk acélcsövek segítségével. A membránmodul és a tartály közé nyomáscsökkentő szelepet helyeztünk a pontosabb szabályozhatóság érdekében. A szelep előtt és után nyomásszenzorok voltak, amik számítógépre vitték az adatokat. Az adatokat LabVIEW segítségével regisztráltuk, majd Excelben értékeltük ki őket. Egyszerre három tartályon és modulon folytak a mérések a gyorsabb munka érdekében. A mérésekhez CO2-t, H2-t, CH4-t és N2-t használtunk gyakorlati jelentőségük miatt. Ezen gázok fluxusát mértük először a sértetlen, majd a H2S-el roncsolt membránokon.
A kutatás során a tartályokba H2-ből 10 bar-t, a másik három gázból 20 bar-t töltöttünk, melyeket a nyomáscsökkentő szelep segítségével 4 bar-ra redukáltunk. A mérések közben nyomásszenzorok 10 mp-nként egy-egy feszültségértéket regisztráltak, melyeket megfelelő kalibrálás után nyomásra tudtunk átszámolni, ezekből az értékekből számítottuk később a keresett adatokat. (Az átszámításhoz szükséges egyenletet is mérésekkel határoztuk meg.)
A laborban a nagy nyomások miatt ügyeltünk a megfelelő óvintézkedésekre és a felszerelés biztonságos használatára. A kénhidrogénes roncsolást elszívófülke alatt végeztük, egy 1 dm3 térfogatú, légmentesen lezárt reaktorban, melybe a kénhidrogént egy septumon át fecskendővel juttattuk be. A membránokat különböző H2S koncentráció mellett roncsoltuk és különböző időközönként vizsgáltuk a fluxus változását.
A kiértékelés során az egységnyi idő alatt bekövetkezett nyomáscsökkenésből kiszámoltuk a membránon átjutó gáz térfogatáramát, majd ezt a membrán felületével osztva megkaptuk a fluxust, amit grafikonon ábrázoltunk.
A különböző gázok fluxusának eltérése teszi lehetővé a szétválasztást, ezek az eltérések jól látszanak a grafikonokon, és a különböző roncsolások hatására különbözőképpen változtak.



